ORDE do 27 de febreiro de 2009 pola que se modifica a Orde do 23 de xuño de 2008 pola que se establecen as bases reguladoras para a concesión de axudas para o desenvolvemento de accións formativas e de transferencia tecnolóxica por entidades asociativas vinculadas ao sector agrario, e se convocan para o ano 2009.
CONSELLERÍA DO MEDIO RURAL — III. OUTRAS DISPOSICIÓNS — 05/03/2009

A Consellería do Medio Rural publicou o 27 de xuño de 2008 a Orde do 23 de xuño de 2008 pola que se establecen as bases reguladoras para a concesión de axudas para o desenvolvemento de accións formativas e de transferencia tecnolóxica por entidades asociativas vinculadas ao sector agrario. Estas axudas convocáronse amparadas no Regulamento (CE) 1698/2005 relativo ás axudas ao desenvolvemento rural a través do Fondo Europeo Agrícola de Desenvolvemento Rural (Feader), e enmárcanse dentro do Programa de Desenvolvemento Rural de Galicia 2007-2013, eixe 1, co código 111.
A experiencia adquirida na xestión destas axudas durante o ano 2008 fai conveniente introducir algunhas modificacións que afectan o sistema de xestión. Así mesmo, ante o inicio do exercicio orzamentario 2009, procede realizar a convocatoria correspondente a este ano.
En virtude do exposto, de conformidade co artigo 30.1º 3 do Estatuto de autonomía de Galicia, e no uso das facultades que me confire a Lei 1/1983, do 22 de febreiro, de normas reguladoras da Xunta e da súa Presidencia, modificada pola Lei 11/1988, do 20 de outubro; pola Lei 12/1989, do 4 de outubro e pola Lei 7/2002, do 27 de decembro,
DISPOÑO:
Artigo 1º.-Obxecto.
Esta orde ten por obxecto modificar a do 23 xuño de 2008, pola que se establecen as bases reguladoras para a concesión de axudas para o desenvolvemento de accións formativas e de transferencia tecnolóxica por entidades asociativas vinculadas ao sector agrario, e convocar, en réxime de concorrencia competitiva e para o ámbito da Comunidade Autónoma de Galicia, esta mesmas axudas para 2009.
Sección primeira
Modificación da Orde do 23 de xuño de 2008
Artigo 2º.-Introdúcense as seguintes modificacións na Orde do 23 de xuño de 2008 pola que se establecen as bases reguladoras para a concesión de axudas para o desenvolvemento de accións formativas e de transferencia tecnolóxica por entidades asociativas vinculadas ao sector agrario:
Primeira.-Modificación do punto 3 do artigo 3º da Orde do 23 de xuño de 2008.
O punto 3 do artigo 3º (actividades subvencionables) da Orde do 23 de xuño de 2008 quedará redactado como segue:
«3. As actividades de transferencia de tecnoloxía poderán consistir en xornadas técnicas, seminarios ou demostracións. Terán unha duración non inferior a seis horas, un número mínimo de 15 asistentes e estarán vinculadas, preferentemente, coas actividades que se desenvolven nos centros de investigación e experimentación da Consellería do Medio Rural».
Segunda.-Modificación do punto 2 do artigo 4º da Orde do 23 de xuño de 2008.
O punto 2 do artigo 4º (contía das axudas) da Orde do 23 de xuño de 2008 quedará redactado como segue:
«2. Nas actividades de transferencia de tecnoloxía, a subvención máxima por acción será de 1.500 euros».
Terceira.-Modificación do punto 4 do artigo 4º da Orde do 23 de xuño de 2008.
O punto 4 do artigo 4º (contía das axudas) da Orde do 23 de xuño de 2008 quedará redactado como segue:
«4. A contía da subvención que se vai conceder, dentro das dispoñibilidades orzamentarias, poderá alcanzar o 100% do orzamento das actuacións, sen superar en ningún caso as contías máximas que se especifican nos puntos 1 e 2, nin o límite de 10.000 euros de subvención total por entidade».
Cuarta.-Modificación do punto 2 do artigo 6º da Orde do 23 de xuño de 2008.
O punto 2 do artigo 6º (gastos subvencionables das actividades) da Orde do 23 de xuño de 2008 quedará redactado como segue:
«2. En ningún caso serán subvencionables os gastos de transporte e manutención do alumnado pola asistencia ás actividades formativas. Serán gastos subvencionables os que se executen con posterioridade á publicación desta convocatoria no DOG e se xustifiquen no prazo sinalado para iso».
Quinta.-Introdución dunha alínea k) no punto 2 do artigo 7º da Orde do 23 de xuño de 2008.
Introdúcese unha alínea k) no punto 2 do artigo 7º (solicitudes) da Orde do 23 de xuño de 2008 que dirá o seguinte:
«k) Memoria explicativa da acción para a cal se solicita a axuda».
Sexta.-Modificación das alíneas a), c) e d) do punto 4 do artigo 8º da Orde do 23 de xuño de 2008.
As alíneas a), c) e d) do punto 4 do artigo 8º (tramitación) da Orde do 23 de xuño de 2008 quedarán redactados como segue:
«a) Calidade do proxecto exposto na memoria en que se detalla o programa da actividade en función dos obxectivos perseguidos: ata 50 puntos.
c) Carácter innovador das actuacións que se van desenvolver: ata 15 puntos.
d) Solvencia técnica, determinada en función da experiencia acreditada pola entidade na realización de programas formativos ou de transferencia tecnolóxica: ata 15 puntos».
Sétima.-Eliminación da alínea g) do punto 4 do artigo 8º da Orde do 23 de xuño de 2008.
Elimínase a alínea g) do punto 4 do artigo 8º (tramitación) da Orde do 23 de xuño de 2008.
Oitava.-Modificación do punto 5 do artigo 8º da Orde do 23 de xuño de 2008.
O punto 5 do artigo 8º (tramitación) da Orde do 23 de xuño de 2008 quedará redactado como segue:
«5. As solicitudes que non alcancen un mínimo de 25 puntos na alínea a) deste artigo, que valora a calidade da actividade, serán excluídas».
Novena.-Modificación da alínea d) do punto 2 do artigo 12º da Orde do 23 de xuño de 2008.
A alínea d) do punto 2 do artigo 12º (obrigas das entidades beneficiarias) da Orde do 23 de xuño de 2008 quedará redactado como segue:
d) Solicitude de asistencia de cada alumno, segundo o modelo que se xunta como anexo IV.
Décima.-Modificación das alíneas a), b) e d) do punto 3 do artigo 12º da Orde do 23 de xuño de 2008.
As alíneas a), b) e d) do punto 3 do artigo 12º (obrigas das entidades beneficiarias) da Orde do 23 de xuño de 2008 quedarán redactados como segue:
a) Xustificantes detallados do gasto segundo se indica no artigo 14º.
b) Copia dos controis de presenza nas horas lectivas dos asistentes, segundo o modelo que se xunta como anexo V que serán asinados polo profesorado que imparta cada clase e polo persoal coordinador das accións suvencionables.
d) Seguimento das actividades subvenionables segundo o modelo que se xunta como anexo VI, debidamente cuberto.
Décimo primeira.-Modificación da alínea b) do punto 3 do artigo 14º da Orde do 23 de xuño de 2008.
A alínea b) do punto 3 do artigo 14º (xustificación e pagamento da subvención) da Orde do 23 de xuño de 2008 quedará redactado como segue:
«b) Facturas orixinais xustificativas dos gastos realizados co IVE desagregado. Xunto coas facturas, presentaranse os seus correspondentes xustificantes de pagamento.
Con carácter xeral, os gastos xustificaranse mediante factura ou outros documentos de valor probatorio equivalente no tráfico xurídico mercantil ou con eficacia administrativa, xunto coa da fotocopia do xustificante de ingreso ou transferencia bancaria na conta de cada perceptor. Con carácter excepcional, consideraranse admisibles os pagamentos en metálico nos seguintes supostos:
1º Cando o seu importe, individual ou en conxunto por provedor, non supere os 3.000 ; neste caso o pagamento xustificarase mediante certificación segundo modelo do anexo VII, datada e asinada polo provedor, na cal se faga constar a recepción do importe facturado e o medio de pagamento empregado, así como o compromiso do provedor de someterse ás actuacións de control e comprobación na súa contabilidade da realidade do pagamento. Esta certificación presentarase xunto coa factura preceptiva.
2º Cando o seu importe non supere os 300 euros, admitirase como xustificante de pagamento a factura datada e asinada polo provedor na que figure a expresión «recibín en metálico».
Décimo segunda.-Introdución dunha alínea c) no punto 3 do artigo 14º da Orde do 23 de xuño de 2008.
Introdúcese unha alínea c) no punto 3 do artigo 14º (xustificación e pagamento da subvención) da Orde do 23 de xuño de 2008 que dirá o seguinte:
«c) As facturas deben reunir os requisitos establecidos nos artigos 6º e seguintes do Real decreto 1496/2003, do 28 de novembro, polo que se aproba o Regulamento polo que se regulan as obrigas de facturación (BOE do 29 de novembro de 2003)».
Sección segunda
Convocatoria de axudas para 2009
Artigo 3º.-Convocatoria.
Convócanse para o exercicio orzamentario 2009, as axudas reguladas pola Orde do 23 de xuño de 2008 (DOG nº 124, do 27 de xuño) pola que se establecen as bases reguladoras para a concesión de axudas para o desenvolvemento de accións formativas e de transferencia tecnolóxica por entidades asociativas vinculadas ao sector agrario, coas modificacións introducidas no artigo 2º desta orde.
Artigo 4º.-Condicións e finalidade.
1. Para poder acceder a estas axudas deberanse cumprir os requisitos establecidos na Orde do 23 de xuño de 2008 pola que se establecen as bases reguladoras para a concesión de axudas para o desenvolvemento de accións formativas e de transferencia tecnolóxica por entidades asociativas vinculadas ao sector agrario, coas modificacións introducidas no artigo 2º desta orde.
2. A finalidade destas axudas é modernizar as cooperativas e entidades asociativas agrarias a través da mellora da formación dos seus socios e traballadores, perfeccionando a xestión e a calidade dos servizos prestados e contribuir á difusión e adopción das innovacións técnicas.
Artigo 5º.-As solicitudes e a súa xestión.
As solicitudes, documentación, procedemento de xestión e xustificación das axudas serán os establecidos con carácter xeral na Orde do 23 de xuño de 2008 pola que se establecen as bases reguladoras para a concesión de axudas para o desenvolvemento de accións formativas e de transferencia tecnolóxica por entidades asociativas vinculadas ao sector agrario, coas modificacións introducidas no artigo 2º desta orde.
Artigo 6º.-Prazo.
O prazo de presentación de solicitudes para esta convocatoria será dun mes contado desde o día seguinte ao da publicación desta orde no Diario Oficial de Galicia.
Entenderase como último día do prazo o correspondente ao mesmo ordinal do día da publicación. Se o último día do prazo fose inhábil entenderase prorrogado ao primeiro día hábil seguinte e se no mes de vencemento non houbese día equivalente ao inicial do cómputo entenderase que o prazo expira o último día do mes.
Artigo 7º.-Financiamento.
O financiamento das propostas de cooperación seleccionadas ao abeiro desta convocatoria imputarase segundo a natureza das axudas e beneficiarios á aplicación orzamentaria 11.05.422L.770.0 por un valor total de douscentos setenta e cinco mil euros (275.000 euros), dos que cento cincuenta e oito mil douscentos noventa euros (158.290 euros) son financiados polo Feader. Poderanse utilizar outros remanentes que puidesen existir na mesma aplicación dos orzamentos xerais da Comunidade Autónoma de Galicia. A devandita aplicación orzamentaria poderá ser incrementada con fondos adicionais comunitarios, estatais e da Comunidade Autónoma de Galicia.
Artigo 8º.-Xustificación da subvención e solicitude de pagamento.
A entidade solicitante deberá xustificar a subvención conforme a resolución de aprobación e solicitar os correspondentes pagamentos parciais da axuda antes do 30 de novembro.
Disposición adicional
En todo o non previsto nesta orde observarase o sinalado na Lei 9/2007, de subvencións de Galicia, e no Decreto 287/2000, do 21 de novembro, en todo o que non se opoña á citada lei, así como o disposto no Regulamento (CE) 1698/2005, de Feader e nos Regulamentos (CE) 1974/2005 e 1975/2005.
Disposicións derradeiras.
Primeira.-Facúltase o director xeral de Investigación, Tecnoloxía e Formación Agroforestal para ditar as normas necesarias para a correcta interpretación, aplicación e desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 27 de febreiro de 2009.
Alfredo Suárez Canal
Conselleiro do Medio Rural
Ver referencia pdf "04500D003P017.PDF"